Ren

Mae **Ren Eryn Gill** (ganwyd 29 Mawrth 1990), a adnabyddir yn broffesiynol fel **Ren**, yn ganwr-gyfansoddwr, cynhyrchydd, rapiwr, clerwr, bardd, ac aml-offerynnwr o Gymro sy'n adnabyddus am ei waith cerddorol yn cydweithredu gyda chantorion eraill. Roedd yn aelod o'r band hip-hop indie Trick The Fox a The Big Push, band bysgio Prydeinig wedi'i leoli yn Brighton.

Yn 2022, rhyddhaodd Ren y trac "Hi Ren". Aeth y fideo yn feirol ac ymddangosodd yn Siartiau Fideo Cerddoriaeth 'Trending' y Deyrnas Unedig a’r Byd ar YouTube, a chafodd 6.8 miliwn o ymweliadau mewn dau fis. Ymddangosodd y chwe chân nesaf a ryddhawyd gan Ren, “Sick Boi”, “Bittersweet Symphony (The Verve Retake)”, “Illest of Our Time”, “Animal Llif”, a “Suicide” hefyd yn Siart Fideo Cerddoriaeth Trending y Deyrnas Unedig ar YouTube. Gwahoddwyd Ren i chwarae yn Glastonbury 2023, gwyliau ffilm, a gwyliau cerddoriaeth haf mawr eraill y DU.

Mae Ren wedi treulio blynyddoedd yn brwydro yn erbyn problemau iechyd ac mae bellach yn ceisio codi ymwybyddiaeth o faterion iechyd meddwl.

## Bywyd cynnar 
Ganed Ren Erin Gill yn 1990, ym Mangor, Gwynedd, ac fe'i magwyd yn Dwyran ar ynys Môn. Dysgodd ei hun i chwarae gitâr trwy arafu traciau gan Jimi Hendrix a John Frusciante.  Breuddwydiodd am fod yn gerddor a gwerthodd gryno ddisgiau o guriadau a wnaeth gartref ar ei gyfrifiadur personol gan ddefnyddio Reason pan oedd yn 12. Pan oedd yn 13, perfformiodd yn fyw am y tro cyntaf gyda'i fersiwn o gân AFI "Morningstar".

Symudodd Ren i Gaerfaddon i astudio perfformio cerddoriaeth ym Mhrifysgol Bath Spa. Yn 2009 cafodd Ren ei ddarganfod gan Eric Appapoulay tra'n bysgio un o'i ganeuon ei hun.  Yn 2010 arwyddodd gontract recordio gyda Sony Records. Aeth Ren i Lundain gydag Eric a dechreuodd weithio ar ei albwm gyntaf gyda Charlie Fowler, aelod arall o Trick the Fox, yn stiwdio Sanctuary yn Ne Llundain. Dechreuon nhw ysgrifennu traciau, teithio a recordio. Fe wnaethon nhw hefyd bostio rhai traciau a fideos i gyfrifon Facebook a YouTube y band, ac ymunodd Tom Frampton â'r band. Mae Ren wedi treulio blynyddoedd lawer yn delio â materion iechyd. Yn y fideo i Hi Ren, mae'n sôn am ddelio ag awtoimiwnedd, salwch, a seicosis. Cafodd gamddiagnosis o iselder, anhwylder deubegwn, a syndrom blinder cronig ac yn ddiweddarach cafodd ddiagnosis o glefyd Lyme yng Ngwlad Belg.

Tra yn ei ystafell wely, ysgrifennodd Ren ganeuon a recordiodd ei gerddoriaeth. Ar 2 Ionawr 2016, rhyddhawyd albwm unigol cyntaf Ren *Freckled Angels*. Roedd yr albwm a ryddhawyd ei hun yn cynnwys 16 o draciau, gan gynnwys tua hanner y traciau a recordiwyd ar gyfer albwm Trick The Fox. Rhoddodd Eric Appapoulay ganiatâd i Ren eu defnyddio. Cyflwynodd Ren yr albwm a'r trac teitl i un o'i ffrindiau gorau, Joe Hughes, a gyflawnodd hunanladdiad yn 2010. Ar 15 Chwefror 2016, rhyddhaodd Ren ei sengl swyddogol gyntaf, "Jessica". 

Cafodd Ren sylw yn y ffilm 2017 *Unrest*, ac roedd ei gân "Patience" yn rhan o'r trac sain. Daeth i ganmoliaeth eang ar ôl i'w fideo ar gyfer ei gân "Hi Ren" dderbyn 6.8 miliwn o weithiau mewn dau fis. Cafodd y fideo ar gyfer "Hi Ren" sylw anrhydeddus yn y categori fideo cerddoriaeth Ewropeaidd gorau yng ngwobrau fideo cerddoriaeth Prague ym mis Ebrill 2023. Ym mis Chwefror 2023, rhyddhaodd Ren “retake” o gân Verve “Bitter Sweet Symphony”. Mynegodd chwaraewr bas Verve, Simon Jones, ei werthfawrogiad a chyflwynodd gitâr i Ren yn anrheg.

Yn ogystal â'i yrfa unigol, roedd Ren yn aelod o The Big Push, band bysgio o Brighton. Glenn Chambers oedd y drymiwr a Ren, Romain Axisa, Gorran Kendall oedd y dynion blaen. Gwerthwyd pob tocyn ar gyfer eu taith drwy wledydd Prydain yn 2021. a galwodd y beirniad cerdd Gareth Branwyn ei gerddoriaeth yn “ddwys,” ac yn “adnewyddol unigryw” a’i rapio yn “drawiadol”.

Ym mis Mai 2023, cafodd Ren ei gyfweld gan Justin Hawkins o The Darkness ar sianel YouTube Hawkins. Ers ei salwch, mae Ren wedi dweud bod gwaith ei fywyd wedi bod yn gysylltiedig yn agos â chwilio am ffyrdd gwell o ddelio â materion iechyd meddwl. Ers Ionawr 2023, mae wedi bod yng Nghanada yn derbyn triniaeth feddygol arbenigol ar gyfer ei salwch. Ym mis Mehefin 2023, cyflwynodd Ren siec o £21,000 i griw'r RNLI ym Miwmares, Ynys Môn. Roedd wedi defnyddio ei statws fel cerddor i gael ei gefnogwyr i godi’r arian, i gydnabod gwaith gwych yr RNLI yn achub bywydau pobl a’r ymdrech a wnaethpwyd ganddynt i geisio dod o hyd i’w ffrind Joe Hughes, a neidiodd o Bont Menai yn 2010.

Ar 20 Hydref 2023, aeth ei albwm *Sick Boi* i rif un yn siart albymau swyddogol y DU. Roedd yn ras agos yn erbyn Rick Astley a Drake.

## Disgyddiaeth 
### Albymau stiwdio 
### E.P. 
### Senglau 
## Cyfeiriadau 
## Dolenni allanol 
* 
* 
* Ren ar Bandcamp
* Ren ar SoundCloud

Categori:Genedigaethau 1990
Categori:Cantorion o Gymru
Categori:Cerddorion o Gymru
Categori:Pobl o Ynys Môn